3 หุ้นไก่ตีปีกรับอานิสงส์ EU สั่งแบนไก่บราซิล โบรกฯคาดราคาขายในประเทศฟื้น
3 หุ้นไก่ตีปีกรับอานิสงส์ EU สั่งแบนไก่บราซิล โบรกฯคาดราคาขายในประเทศฟื้น
2 ม.ค. 2562

ผู้สื่อข่าวรายงานว่า ล่าสุด ณ เวลา 15.17 น. ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF อยู่ที่ 24.90 บาท บวก 0.30 บาท หรือ 1.22% สูงสุดที่ 25 บาท ต่ำสุดที่ 24.60 บาท ด้วยมูลค่าซื้อขาย 145.89 ล้านบาท
ส่วน ราคาหุ้น บริษัท จีเอฟพีที จำกัด (มหาชน) หรือ GFPT อยู่ที่ 12.50 บาท บวก 0.50 บาท หรือ 4.17% สูงสุดที่ 12.50 บาท ต่ำสุดที่ 12.10 บาท ด้วยมูลค่าซื้อขาย 12.21 ล้านบาท
ขณะเดียวกัน ราคาหุ้น บริษัท ไทยฟู้ดส์ กรุ๊ป จำกัด (มหาชน) หรือ TFG อยู่ที่ 3.08 บาท บวก 0.04 บาท หรือ 1.32% สูงสุดที่ 3.10 บาท ต่ำสุดที่ 3.04 บาท ด้วยมูลค่าซื้อขาย 0.81 ล้านบาท
ทั้งนี้ ราคาหุ้น CPF, GFPT และ TFG ปรับตัวขึ้นรับข่าวบราซิลถูก EU ถอดถอนโรงงาน 20 แห่งออกจากบัญชีโรงงานที่ได้รับอนุญาตให้ส่งออกผลิตภัณฑ์เนื้อสัตว์ปีกไปยัง EU เนื่องจากไม่ปฏิบัติตามข้อกำหนดการควบคุมเชื้อ Salmonella ส่งผลให้ EU ได้หันมาหาแหล่งนำเข้าใหม่เพิ่มขึ้น
โดย บล.บัวหลวง ระบุในบทวิเคราะห์ว่า ในแง่วอลุ่มไก่ส่งออกบล.บัวหลวง ประเมินว่าจะส่งผลบวกต่อประเทศไทยอย่างไม่มีนัยสำคัญ เนื่องจากประเทศไทยยังคงติดเรื่องโควต้าส่งออกไก่ไปยังประเทศในกลุ่ม EU  ณ ปัจจุบันประเทศไทยส่งออกไก่เต็มโควต้าไป EU
อย่างไรก็ตามมองว่าราคาไก่ในประเทศมีแนวโน้มฟื้นตัวในปี 2562 จากสถานการณ์อุปทานไก่ล้นตลาดที่ลดลงและการฟื้นตัวของการบริโภคเนื้อสัตว์ในประเทศหลังการเลือกตั้ง ยังคงคำแนะนำ “ซื้อ” หุ้น CPF และ “ซื้อเก็งกำไร” สำหรับหุ้น GFPT และ TFG